Fakhra Salimi studerte ved Universitetet i Punjab i Pakistan og ble fra midten av 1970-årene aktiv på den demokratiske venstresiden i den politiske studentbevegelsen i hjemlandet; hun engasjerte seg i kampen mot militærdiktaturet og for kvinne- og likestillingsspørsmål. Hun så på denne tiden Skandinavia og de sosialdemokratiske velferdsstatene der som forbilder, og ønsket at Pakistan skulle utvikle seg i en lignende retning.